Dire Dawa
Store norske leksikon,Geografi,Verdens geografi,Afrika,Etiopias geografi
Dire Dawa, by i det sørøstlige Etiopia, 1700 meter over havet, om lag 440 000 innbyggere (2008). Byen ligger inni Oromia regionalstat, men er definert som en av Etiopias selvstyrte byområder (i tillegg til Addis Abeba).
Dire Dawa ligger ved jernbanen fra Addis Abeba til Djibouti, og har dermed vært et viktig handelssenter. Viktige handelsartikler er kaffe og huder, og i senere tid er byen blitt et viktig senter for salg av den narkotiske planten khat og smuglervarer fra Somalia. Den har også noe tekstil-, konserves- og sementindustri, samt foredling av næringsmidler, blant annet kjøtt. Dirre Dawa er også et viktig knutepunkt for samferdsel, og har i tillegg til jernbanen en internasjonal flyplass med flyvinger til Addis Abeba, Djibouti og flere byer i Somali-regionen. Elven Dachatu, som i tørre perioder er tørrlagt, skiller de gamle kvartalene fra de nye moderne.